PRILOGA I

Stališče Unije na sestanku pogodbenic Sporazuma o ribolovu za južni Indijski ocean

(1)Načela

Unija v okviru SIOFA:

a) zagotavlja, da so ukrepi, sprejeti na letnem sestanku pogodbenic SIOFA, v skladu s cilji in načeli Unije v okviru skupne ribiške politike, zlasti s previdnostnim pristopom in cilji, povezanimi z največjim trajnostnim donosom, kot je določeno v členu 2(2) Uredbe (EU) št. 1380/2013, da se spodbuja izvajanje ekosistemskega pristopa k upravljanju ribištva in zmanjšanje okoljskega vpliva ribolovnih dejavnosti, preprečuje in čim bolj zmanjša neželen ulov ter postopno odpravijo zavržki, zmanjša vpliv ribolovnih dejavnosti na morske ekosisteme ter zagotovi primeren življenjski standard tistih, ki so odvisni od ribolovnih dejavnosti, in sicer s spodbujanjem gospodarsko donosnega in konkurenčnega sektorja ribištva Unije ob upoštevanju interesov potrošnikov;

b) zagotavlja, da so ukrepi, sprejeti na sestanku pogodbenic SIOFA, v skladu s cilji SIOFA;

c) zagotavlja, da so ukrepi, sprejeti na sestanku pogodbenic SIOFA, v skladu z mednarodnim pravom, zlasti z določbami Konvencije Združenih narodov o mednarodnem pomorskem pravu, Sporazuma Združenih narodov v zvezi z ohranjanjem in upravljanjem čezconskih staležev rib in izrazito selivskih staležev rib, Sporazuma o spodbujanju usklajevanja ribiških plovil na odprtem morju z mednarodnimi ukrepi za ohranjanje in upravljanje ter Sporazuma Organizacije za prehrano in kmetijstvo o ukrepih države pristanišča iz leta 2009;

d) spodbuja stališča v skladu s stališči, sprejetimi v okviru drugih regionalnih organizacij za upravljanje ribištva in po potrebi s konvencijami o regionalnih morjih na istem območju;

e) si prizadeva za sinergijo s politiko, ki jo Unija vodi v okviru dvostranskih odnosov na področju ribištva s tretjimi državami, in zagotavlja skladnost s svojimi drugimi politikami, zlasti s področji zunanjih odnosov, okolja, trgovine, razvoja, raziskav in inovacij ter z drugimi področji;

f) zagotavlja, da se spoštujejo mednarodne zaveze Unije;

g) spoštuje sklepe Sveta z dne 19. marca 2012 glede sporočila o zunanji razsežnosti skupne ribiške politike;

h) si za floto Unije na območju SIOFA prizadeva ustvariti enake konkurenčne pogoje na podlagi istih načel in standardov, kot se uporabljajo v pravu Unije, ter spodbujati enotno izvajanje resolucij in priporočil.

(2)Usmeritve

Unija si po potrebi prizadeva za podporo pri sprejetju naslednjih ukrepov na sestanku pogodbenic SIOFA:

a) ukrepov za ohranjanje in upravljanje ribolovnih virov na območju SIOFA na podlagi najboljšega razpoložljivega znanstvenega mnenja, vključno s celotnim dovoljenim ulovom in kvotami ali reguliranjem napora za vrste, ki se urejajo na sestanku pogodbenic SIOFA, kar bi omogočilo, da se stopnja izkoriščanja največjega trajnostnega donosa doseže ali ohrani najpozneje do leta 2020;

b) po potrebi posebnih ukrepov za staleže, nad katerimi se izvaja prelov, da se ribolovni napor uskladi z razpoložljivimi ribolovnimi možnostmi in zaščitijo morski ekosistemi;

c) ukrepov spremljanja, kontrole in nadzora na območju SIOFA, da se zagotovi učinkovitost kontrol in skladnost z ukrepi, sprejetimi na sestanku pogodbenic SIOFA, vključno z izvajanjem satelitskega sistema za spremljanje plovil SIOFA;

d) ukrepov za preprečevanje dejavnosti nezakonitega, neprijavljenega in nereguliranega ribolova, za odvračanje od njega ter za njegovo odpravljanje na območju SIOFA, vključno s pripravo seznama plovil, ki se ukvarjajo s takšnimi dejavnostmi, in ukrepi države pristanišča;

e) ukrepov za zmanjšanje negativnega vpliva ribolovnih dejavnosti na morsko biotsko raznovrstnost, vključno na morske ptice, ter ukrepov za zaščito občutljivih morskih ekosistemov na območju SIOFA v skladu z resolucijami Generalne skupščine Združenih narodov in morskih ekosistemov, kar vključuje ukrepe za preprečevanje in čim večje zmanjšanje neželenega ulova, tudi ulova ekološko pomembnih vrst, in postopno odpravo zavržkov;